**LEHDISTÖTIEDOTE:**

**PANEELIKESKUSTELU ”VESIHUOLTO MUUTTUNEESSA TURVALLISUUSTILANTEESSA**

Suomen turvallisuustilanne on muuttunut merkittävästi varsin lyhyessä ajassa ja muutos on pitkäkestoinen. Ja kuten kaikki olemme joutuneet huomaamaan, muutos ei ole ollut parempaan suuntaan.

Tilanteeseen on reagoitu myös kansallisen huoltovarmuuden näkökulmasta. Huoltovarmuuskeskuksen uusi strategia vuodelle 2027 on laadittu vastaamaan kolmeen keskeiseen uhkaskenaarioon: sotilaallisen konfliktin mahdollisuuteen, laaja-alaiseen vaikuttamiseen ja globaalin talouden vakaviin häiriötilanteisiin.

Vesihuolto on keskeinen osa kriittistä infrastruktuuria. Se on yhteiskunnan kokonaisturvallisuuden kannalta palvelu, jonka riittävä toimintakyky on turvattava kaikissa olosuhteissa. Huoltovarmuuskeskus onkin nostanut vesihuollon yhdeksi strategiakautensa painopistealueeksi.

Kriittisen infrastruktuurin kriisinkestävyyttä ja kyberturvallisuutta edistetään CER- ja NIS2-direktiivien kansallisen toimeenpanon avulla. Käynnissä on myös valmiuslain kokonaisuudistus, jonka tavoitteena on saattaa valmiuslaki vastaamaan nykyaikaista käsitystä yhteiskunnan kokonaisturvallisuudesta ja sitä uhkaavista tekijöistä ja tarjota asianmukaiset ja riittävät toimivaltuudet poikkeustilanteiden hallitsemiseksi.

Myös uudistuvan vesihuoltolain toivotaan tukevan laitosten toimintaedellytyksien parantamista erilaisissa häiriö- ja poikkeustilanteissa, vaikka asiaa ei ole näin suoraan uudistushankkeen tavoitteisiin kirjattu.

Vuoden 2024 vesihuoltopäivillä järjestetään paneelikeskustelu ”Vesihuolto muuttuneessa turvallisuustilanteessa”. Paneelin puheenjohtajana toimii Helsingin seudun ympäristöpalveluiden turvallisuusjohtaja ja vesihuoltopoolin puheenjohtaja **Veli-Pekka Vuorilehto**. Asiantuntijoina keskustelemassa ovat:

* + Neuvotteleva virkamies **Johanna Kallio** maa- ja metsätalousministeriöstä
	+ Varautumisasiantuntija **Ossi Heino** Huoltovarmuuskeskukselta
	+ Teollisuusautomaation toimialavastaava **Kimmo Saarni** Traficomin Kyberturvallisuuskeskuksesta
	+ Johtaja **Jouni Lähdemäki** Oulun Vedeltä

Lisätietoaja: Veli-Pekka Vuorilehto, turvallisuusjohtaja, Helsingin seudun ympäristöpalvelut HSY, vesihuoltopoolin puheenjohtaja, veli-pekka.vuorilehto@hsy.fi